Komission direktiivi 2003/1/EY, annettu 6 päivänä tammikuuta 2003, kosmeettisia valmisteita koskevan jäsenvaltioiden lainsäädännön lähentämisestä annetun neuvoston direktiivin 76/768/ETY liitteen II mukauttamisesta tekniikan kehitykseen (ETA:n kannalta merkityksellinen teksti)



Virallinen lehti nro L 005 , 10/01/2003 s. 0014 - 0015



Komission direktiivi 2003/1/EY, annettu 6 päivänä tammikuuta 2003, kosmeettisia valmisteita koskevan jäsenvaltioiden lainsäädännön lähentämisestä annetun neuvoston direktiivin 76/768/ETY liitteen II mukauttamisesta tekniikan kehitykseen (ETA:n kannalta merkityksellinen teksti) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kosmeettisia valmisteita koskevan jäsenvaltioiden lainsäädännön lähentämisestä 27 päivänä heinäkuuta 1976 annetun neuvoston direktiivin 76/768/ETY(1), sellaisena kuin se on viimeksi muutettuna komission direktiivillä 2002/34/EY(2), ja erityisesti sen 8 artiklan 2 kohdan, on kuullut kosmetiikan ja kuluttajille tarkoitettujen muiden tuotteiden kuin elintarvikkeiden tiedekomiteaa, sekä katsoo seuraavaa: (1) Direktiivin 76/768/ETY liitteessä II oleva 419 kohta, joka sisältää luettelot aineista, joita kosmeettiset tuotteet eivät saa sisältää, muutetaan vastaamaan riskiaineksen käytön kieltämisestä tarttuvien spongiformisten enkefalopatioiden vuoksi 30 päivänä heinäkuuta 1997 tehtyä komission päätöstä 97/534/EY(3). Tämä päätös on kumottu tarttuvien spongiformisten enkefalopatioiden vuoksi riskin aiheuttavan aineksen käytöstä ja päätöksen 94/474/EY muuttamisesta 29 päivänä kesäkuuta 2000 tehdyllä komission päätöksellä 2000/418/EY(4). Ottaen huomioon kosmetiikan ja kuluttajille tarkoitettujen muiden tuotteiden kuin elintarvikkeiden tiedekomitean (SCCNFP) lausunto on aiheellista muuttaa direktiivin 76/768/ETY liitteessä II oleva 419 kohta vastaamaan tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22 päivänä toukokuuta 2001 annettua Euroopan parlamentin ja neuvoston asetusta (EY) N:o 999/2001(5), sellaisena kuin se on viimeksi muutettuna komission asetuksella (EY) N:o 270/2002(6). (2) Viittaus erikseen määriteltyihin riskiaineksiin, kuten ne on esitetty asetuksen (EY) N:o 999/2001 liitteessä V, olisi sisällytettävä direktiivin 76/768/ETY liitteessä II olevaan 419 kohtaan. (3) Asetuksen (EY) N:o 999/2001 22 artiklan 1 kohdasta seuraa kuitenkin, että kyseisen asetuksen liitteessä XI olevan A osan säännöksiä sovelletaan siihen päivään saakka, jolloin päätös tehdään ja josta alkaen asetuksen 8 artiklaa ja saman asetuksen liitettä V sovelletaan. Tämän vuoksi direktiivin 76/768/ETY liitteessä II olevassa 419 kohdassa olisi viitattava myös asetuksen (EY) N:o 999/2001 liitteessä XI olevaan A osaan. (4) Olisi muutettava direktiivi 76/768/ETY vastaavasti. (5) Edellä tarkoitettujen riskiainesten erityisluonteen vuoksi jäsenvaltioiden olisi voitava ryhtyä tässä direktiivissä tarkoitettuihin toimenpiteisiin tarvitsematta odottaa tässä säädettyä enimmäismääräaikaa. (6) Tässä direktiivissä säädetyt toimenpiteet ovat kosmeettisia valmisteita koskevien kaupan teknisten esteiden poistamiseksi annettujen direktiivien mukauttamista tekniikan kehitykseen käsittelevän komitean lausunnon mukaiset, ON ANTANUT TÄMÄN DIREKTIIVIN: 1 artikla Muutetaan direktiivin 76/768/ETY liite II tämän direktiivin liitteen mukaisesti. 2 artikla 1. Jäsenvaltioiden on toteutettava kaikki tarvittavat toimenpiteet sen varmistamiseksi, että yhteisöön sijoittautuneet valmistajat tai maahantuojat eivät viimeistään 15 päivän huhtikuuta 2003 jälkeen enää saata markkinoille mitään kosmeettisia valmisteita, jotka eivät täytä tämän direktiivin vaatimuksia. 2. Jäsenvaltioiden on toteutettava kaikki tarvittavat toimenpiteet sen varmistamiseksi, että 1 kohdassa tarkoitettuja valmisteita ei viimeistään 15 päivän huhtikuuta 2003 jälkeen enää myydä eikä toimiteta loppukäyttäjille. 3 artikla Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 15 päivän huhtikuuta 2003 jälkeen. Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 4 artikla Tämä direktiivi tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. 5 artikla Tämä direktiivi on osoitettu kaikille jäsenvaltioille. Tehty Brysselissä 6 päivänä tammikuuta 2003. Komission puolesta Erkki Liikanen Komission jäsen (1) EYVL L 262, 27.9.1976, s. 169. (2) EYVL L 102, 18.4.2002, s. 19. (3) EYVL L 216, 8.8.1997, s. 95. (4) EYVL L 158, 30.6.2000, s. 76. (5) EYVL L 147, 31.5.2001, s. 1. (6) EYVL L 45, 15.2.2002, s. 4. LIITE Korvataan neuvoston direktiivin 76/768/ETY liitteessä II olevassa 419 kohdassa oleva teksti a) seuraavien eläinten kallo, mukaan lukien aivot ja silmät, nielurisat ja selkäydin: - yli 12 kuukauden ikäiset nautaeläimet, - yli 12 kuukauden ikäiset lampaan- ja vuohensukuiset eläimet sekä sellaiset lampaan- ja vuohensukuiset eläimet, joiden ikenistä on puhjennut pysyvä etuhammas; b) lampaan- tai vuohensukuisten eläinten pernat ja pernoista saadut ainesosat. seuraavalla tekstillä: Euroopan parlamentin ja neuvoston asetuksen (EY) No 999/2001(1) 22 artiklan 1 kohdassa tarkoitetusta päivämäärästä alkaen erikseen määritellyt riskiainekset, kuten ne on esitetty mainitun asetuksen liitteessä V, sekä niistä saadut ainesosat. Tarkoitettuun päivämäärään saakka asetuksen (EY) No 999/2001 liitteessä XI olevassa A osassa esitetyt ainekset ja niistä saadut ainesosat. (1) EYVL L 147, 31.5.2001, s. 1.